Lekker, lekker, lekker! En Bokke gee hulself ’n kans | Maroela Media
Bokke op die aanval op Nuweland – Foto Inus Grobler
Dít is moontlik gemaak deur die Bokke se puik oorwinning van 28-10 oor Australië, waarin Jean de Villiers en sy manne op wonderbaarlike wyse terug kon kom in die wedstryd en daarin geslaag het om vier drieë te druk.
Die Springbokke het op volspoed weggespring en dit was van die eerste beweging af duidelik dat hulle die tempo van die wedstryd hoog wou hou en van plan was om drieë te druk. Die Bokke het deur verskeie fases momentum opgebou, maar net toe dit lyk of hulle op pad is doellyn toe, kon die Aussies daarin slaag om hul momentum te stuit en die bal by die afbreekpunt af te neem.
Die volgende geleentheid wat die Bokke gekry het was van die ou gunsteling posisie – ’n lynstaan naby die doellyn. Die Aussies kon eenvoudig nie die dryfbeweging stuit nie en Marcell Coetzee was die man wat afgerond het.
Die Wallabies het egter hul geestelike taaiheid gewys en byna onmiddelik teruggekom in die wedstryd deur eenvoudig meer akkuraat as die Bokke by die afbreekpunte te wees, terwyl die Bokke se hantering – en in sommige gevalle ook hul verdediging – hulle van baie momentum beroof het.
’n Glips deur Habana en Pollard op die verdediging toe hulle wat in mekaar vasgehardloop het, het juis tot die Aussies se drie gelei. Dít het hul selfvertroue nog hoër laat styg en behalwe vir die laaste paar minute van die eerste helfte het Michael Hooper en sy manne die res van daardie helfte oorheers en teen rustyd met 10-5 voorgeloop.
Teen rustyd was dit duidelik dat Suid-Afrika se kanse op ’n baie groot oorwinning daarmee heen is. Trouens, met die verloop van die eerste helfte in gedagte sou ’n bonuspunt-oorwinning (met vier drieë) selfs ’n reuse taak wees.
In die eerste kwartier van die tweede helfte het die Aussies die Bokke verder frustreer deur die afbreekpunte met gemak te oorheers. Dit het hulle gehelp om op een stadium deur tot 20 fases te werk. Gelukkig het die Bokke se verdediging gehou, maar dít het weer hul energie getap en hulle het selfs in die vaste skrums in trurat begin speel.
Met 20 minute oor het Heyneke Meyer ’n paar troefkaarte gespeel deur ’n handvol plaasvervangers op te stuur. Van hierdie manne het veral Schalk Burger onmiddelik ’n verskil gemaak. Die Springbokke kon weer die inisiatief oorneem en in ’n stadium het hulle self deur heelwat meer as 20 fases gewerk. Hulle kon egter net ’n skepdoel deur Pat Lambie daarvoor wys.
Toe volg tien minute van suiwer durf en karakter deur die Springbokke op pad na die eindfluitjie. Eers het Jan Serfontein met ’n puik breekslag die Aussies se verdediging oopgekloof. Hy het Cornal Hendricks weggestuur, wat ver gevorder het totdat hy teruggespeel het na die voorspelers. Uiteindelik het die bal in Jean de Villiers se hande beland en hy is in die hoek oor.
Drie minute voor die eindfluitjie was dit Lambie se beurt om ’n aanvallende beweging af te rond en die wedstryd was gewen, maar dit wou lyk of die Bokke tevrede sou moes wees met net vier ligapunte.
Toe die plaasvervanger skrumskakel, Cobus Reinach, egter van die afskop af om ’n losskrum breek en sy ore plattrek langs die kantlyn af, het die klein wonderwerkie skielik realisties gelyk. Toe Reinach gelak word het die Bokke die bal langs die lyn af gestuur en dit was uiteindelik die veteraan Victor Matfield wat die laaste aangee aan sy kaptein, De Villiers, kon gee om die bonuspunt-drie te druk.
Springbokke: 28. Drieë: Marcell Coetzee, Jean De Villiers (2), Pat Lambie. Doelskoppe: Pat Lambie (1) Strafdoele: Handré Pollard (1). Skepdoel: Pat Lambie (1)
Australië: 10. Drieë: Adam Ashley-Cooper. Doelskoppe: Bernard Foley (1). Strafdoele: Bernard Foley (1).
Springbokke: 15.Willie le Roux, 14. Cornal Hendricks, 13. Jan Serfontein, 12. Jean de Villiers (kaptein), 11. Bryan Habana, 10. Handre Pollard, 9. Francois Hougaard, 8. Duane Vermeulen, 7. Teboho ‘Oupa” Mohoje, 6. Marcell Coetzee, 5. Victor Matfield, 4. Eben Etzebeth, 3. Jannie du Plessis, 2. Adriaan Strauss, 1. Tendai Mtawarira.
Bank: 16. Bismarck du Plessis, 17. Trevor Nyakane, 18. Marcel van der Merwe, 19. Bakkies Botha, 20. Schalk Burger, 21. Cobus Reinach, 22. Pat Lambie, 23. JP Pietersen.
Ek wil graag vriendelik dog dringend vir die SA pers vra om nie namens SA te praat nie want daair was al in 2007 ongeveer 57000 (Amper ‘n hele stadion) in SA wat die All Blacks ondersteun en sedert 2007 het daardie getal seker verdubbel want op GOOGLE was daardie getal net in die KAAP want hulle was ALL Black ondersteuner klubs wat geregistreer was sederdien is die ondersteuner klubs landswyd wat beteken daardie 57000 getal is al oor die 100000 dan is daar Wallabies Argentynse Engelse Franse ook wat nog nie bereken is nie. Dankie vir die geleentheid om… Lees meer »
Graag wil ek net vir jou vra. Jy wat nou so trots Suid Afrikaans is. Wat maak jou so trots op Suid Afrika. Jy wat hier bly en wat in die land is….?